<classify> MKUU wa Chuo Kikuu cha Dodoma UDOM, Rais mstaafu Benjamin Mkapa amemteua Profesa Faustine Bee kuwa Makamu Mkuu wa chuo hicho.Profesa Bee kwa sasa ni Mkuu wa Chuo Kishiriki cha Ushirika Moshi.Katika taarifa iliyosambazwa kwa vyombo vya habari juzi na msaidizi wa Rais mstaafu, Malago Malashimba inaonesha kwamba uteuzi huo ulianza siku hiyo hiyo.Mkapa pia amemteua Profesa Alexander Makulilo kuwa Naibu Makamu Mkuu wa Udom anayeshughulikia Taaluma, Utafiti na Lishe. Kwa sasa ni Mkuu wa Ndaki ya Sayansi ya Jamii katika Chuo Kikuu cha Dar es Salaam.Katika uteuzi huo pia, Mkapa alimteua Profesa Donald Mpanduji kuwa Naibu Makamu Mkuu wa Udom anayeshughulikia Mipango, Fedha na Utawala.Kwa sasa ni Mkuu wa College ya Veterinary Medicine na Biomedical Science katika Chuo Kikuu cha Sokoine cha Kilimo SUA.Uteuzi huo umefanyika takribani miezi minne tangu aliyekuwa Makamu Mkuu wa Chuo Kikuu cha Dodoma, Profesa Egid Mubofu kufariki dunia Desemba 18 huko Pretoria, Afrika Kusini baada ya kuugua tangu Oktoba 11, 2018.Profesa Mubofu aliteuliwa kushika nafasi ya Makamu Mkuu wa chuo hicho Machi 5, mwaka 2018 na kuanza rasmi Machi 17, mwaka jana, hivyo alishika nafasi hiyo katika kipindi cha miezi saba tu hadi mauti inamfika.Chuo Kikuu cha Dodoma kina eneo lenye ukubwa wa hekta 6,000 na ndicho kikubwa zaidi katika vyuo vya umma nchini. Kitakapokamilisha miundombinu yake, kitakuwa na uwezo wa kudahili wanafunzi 40,000 na kwa sasa kina wanafunzi zaidi ya 29,360.  <topic>: KITAIFA 